Tolong jelaskan mengenai Bungkar dalam bahasa melayu

BUNGKAR - PAHLAWAN DUSUN TAMBUNAN

Sejarah lembah Tambunan tidak dapat mengenepikan sumbangan seorang pahlawan Dusun bernama Bungkar. Tarikh kelahiran Bungkar tidak dapat ditentukan secara tepat tetapi hanya dapat dianganggar pada tahun 1830an berdasarkan suatu peristiwa besar yang mempunyai kesan global, iaitu peledakan/meletusnya gunung berapi Krakatoa di Indonesia pada tahun 1886, dan kematian anaknya Oroyok, berumur 114 tahun, seorang "bobolian", pada tahun 1978. Bapanya yang bernama Gubou adalah seorang pemburu-pemerangkap binatang hutan. Keluarga Bungkar juga mengamalkan cucuk-tanam secara "vegeculture". Amalan penanaman padi di sawah atau di bukit, belum diperkenalkan atau sampai ke kawasan pedalaman dan mereka hanya menanam ubi kayu, keladi dan ubi manis sebagai makanan asas. Amalan bercucuk tanam secara vegeculture memang sesuai cara hidup mereka yang separuh-nomadik kerana kegiatan ini tidak memerlukan penyimpanan benih dan hasil yang rumit seperti pembinaan setor.

Tempat kelahiran Bungkar adalah di Pahu, suatu perkampungan di atas pergunungan Banjaran Gunung Trus Madi-Gunung kinabalu, di pinggir ulu sungai Liwagu Kogibangan (bererti cabang kiri). Nenek moyang Bungkar, mungkin 4 generasi yang lampau, telah keluar dari Nunuk Ragang dalam gelombang migrasi besar-besaran suku kaum Dusun akibat apa yang disebut Tekanan Minorit. Kedua-dua Gubou dan isterinya, Konditim, adalah dari suku Liwan dalam bangsa Dusun.